Walmart tarmog‘i sun'iy go‘sht sotishni boshladi

Dunyodagi eng yirik supermarketlar tarmog‘i Walmart AQShdagi 2 mingta do‘konida sun'iy go‘sht sotishni boshladi. 
Bloomberg’ning xabar berishicha, Impossible Foods kompaniyasi sun'iy go‘shtining Walmart do‘konlarida sotilishi ushbu mahsulotni AQShdagi 8 mingta do‘konda sotib olish mumkinligini anglatadi. 
Impossible Foods direktori Devid Lining ta'kidlashicha, sun'iy go‘shtni sotish bo‘yicha Walmart bilan muzokaralar 3 yil davomida olib borilgan. “Bu muhim davrdir, chunki biz endi ommaga xizmat qilishga tayyormiz”, deb ta'kidlab o‘tgan Li. 
Impossible Foods’ning barcha mahsuloti Walmart do‘konlarida hayvon go‘shti sotiladigan rastalarda joylashtiriladi. Tadqiqotlarning ko‘rsatishicha,  vegetarian go‘shtining bunday joylashtirilishi uning savdosini 23 foizga oshiradi. 
Avvalroq, yaqin 10 yil ichida dunyoda iste'mol qilinadigan go‘shtning 10 foizi sun'iy go‘sht bo‘lishi ma'lum qilingan.